**М О Т И В И**

Комисията за регулиране на съобщенията (КРС) изготви анализ в съответствие с чл. 53, ал. 2 от Закона за електронните съобщения (ЗЕС) относно необходимостта от преразглеждане на Тарифата за таксите, които се събират от Комисията за регулиране на съобщенията по Закона за електронните съобщения (Тарифа/та). Въз основа на получените становища бе извършен детайлен анализ, в резултат на който предлагаме да се направят следните изменения:

**I. Годишни такси за временно ползване на радиочестотен спектър**

*В чл. 6 се правят следните изменения и допълнения:*

**1.** Алинея 9 се изменя така:

„(9) Таксата за временно ползване на радиочестотен спектър за експериментално използване и краткосрочни събития е пропорционална на времето, за което се издава разрешението, и е в размер 0,50 лв. за 1 MHz на ден, но не по-малко от 100 лв.“.

**2.** Създава се ал. 10 със следния текст:

„(10) Таксата за временно ползване на радиочестотен спектър за краткосрочен проект е според вида на електронната съобщителна мрежа и е в размер на годишната такса за ползване на радиочестотен спектър по чл. 6 и чл. 7, но не по-малко от 100 лв. Таксата е пропорционална на времето, за което се издава разрешението.“.

**Мотиви:**

При настоящия подход за определяне на таксите за временно ползване на радиочестотен спектър, предприятията дължат несъразмерно високи такси за ползване на радиочестотен спектър от високите честотни обхвати в сравнение с постоянните разрешения.

Съгласно чл. 109, ал. 1 от ЗЕС Комисията издава временни разрешения за ползване на радиочестотен спектър за експериментално използване, за краткосрочни проекти, или за краткосрочни събития.

Съгласно чл. 6, ал. 9 от Тарифата таксата за временно ползване на радиочестотен спектър е пропорционална на времето, за което се издава разрешението, и е в размер 0,50 лв. за 1 MHz на ден, но не по-малко от 100 лв. Член 6, ал. 9 не прави разлика между видовете разрешения за временно ползване, посочени в чл. 109, ал. 1 на ЗЕС.

Предложеното изменение на чл. 6, ал. 9 и добавянето на ал. 10 в същия член е с цел постигане съответствие и равнопоставеност на годишните такси за ползване на честотен ресурс въз основа на временно разрешение за краткосрочни проекти с таксите за ползване на честотен ресурс въз основа на постоянно разрешение, за едни и същи електронни съобщителни мрежи. Очаква се предложените изменения от една страна да насърчат използването на радиочестотен спектър за краткосрочни проекти и от друга да осигурят условия за развитие и въвеждане на нови технологии в нашата страна.

**II. Прецизиране на текстове и редакционни промени**

*В чл. 2 се правят следните изменения:*

1. В ал. 1 думата „административна“ се заличава.

2**.** В ал. 2, т. 1 думите „т. 1.3, 1.4 и 1.5“ се заменят с „т. 1.3, 1.5 и 1.6“.

3. В ал. 6 и ал. 7 навсякъде думата „административна“ се заличава.

*В чл. 3, ал. 1 думата „административна“ се заличава.*

*В чл. 7 се правят следните изменения:*

**1.** В таблицата към ал. 1:

а) в ред 3 думите „за честота“ се заменят със „за брой използвани носещи честоти в обхвати“.

б) в ред 3.5 думите „от 50 GHz до 57 GHz“ се заменят с „над 50 GHz“.

**2.** В ал. 4 думите „спектър за участък“ се заменят със „спектър за брой носещи честоти в участък“.

*В чл. 8, се правят следните изменения:*

1. Втаблицата към ал. 1:

а) в ред 2 думите „За номер от предоставен блок от 10 000 000 национално значими номера“ се заменят със „За национално значим номер“;

б) ред 3 се заличава.

2. Алинея 3 се изменя така:

„(3) За номерата от неизползваните милионни групи от предоставен блок от 10 000 000 национално значими номера с 9-цифрена дължина, таксата по ал. 1, т. 2 се намалява с 50 на сто.“.

*В чл. 9, в таблицата към ал. 1, ред 10 се изменя така:*

„

|  |  |  |
| --- | --- | --- |
| 10 | За разглеждане на заявление за вписване, добавяне на нов участък - за всеки предавател или изменение на техническите параметри - за всеки предавател на участък в регистъра по чл. 33, ал. 1, т. 3 от ЗЕС. | 10 |

„

*В чл. 10, ал. 2, т. 2 думата „административна“ се заличава.*

**Мотиви:** Направено е прецизиране на текстовете в чл. 2, ал. 1, 6 и 7, чл. 3, ал. 1 и чл. 10, ал. 2, т. 2, като отпада уточнението, че таксата по тези разпоредби е административна. Мотивът за това е, че текстовете са относно такси за издаване и/или изменение на разрешение, които не попадат в определението за административни такси по чл. 139, ал. 2 от ЗЕС.

 Отразени са и редакционни промени в чл. 2, ал. 2, т. 1 с оглед прецизиране на препратките към чл. 2, ал. 1, предвид последното изменение и допълнение на Тарифата от 4 април 2023 г.

 Разпоредбите на чл. 7, ал. 1, ред 3 и ред 3.5, чл. 7, ал. 4, чл. 9, ал. 1, ред 10 от Тарифата се прецизират с цел уеднаквяване на техническа терминология и отчитане на участъци, използващи технология, при която се прилага двойна поляризация в радиочестотен канал.

Промените в чл. 8, ал. 1 и ал. 3 са с цел внасяна на яснота в текстовете по отношение на номерационните ресурси.

**III. Изменение на размера на административната годишна такса за контрол**

Предложение за изменение:

1. В чл. 5, ал. 2 думите: „0,2 на сто“ се заменят с: „0,291 на сто“.

**Мотиви:** Изменението на административната годишна такса за контрол от 0,2% на 0,291% позволява разходите за дейностите, посочени в чл. 139 от ЗЕС, да се финансират от приходите от такси съгласно изискванията на същата разпоредба от ЗЕС. За постигането на съответствие между размера на административните такси, дължими от лицата, осъществяващи електронни съобщения в изпълнение на изискванията на ЗЕС, и на административните разходи на комисията, необходими за международно координиране и сътрудничество, хармонизация и стандартизация, анализ и контрол на пазара, изготвяне и прилагане на подзаконови нормативни актове и издаване на административни актове и контрол по изпълнението им,е необходимо изменение на административната годишна такса за контрол в съответствие с чл. 53, ал. 1 от ЗЕС. По този начин ще се постигне съответствие между общата сума на събраните административни такси и административните разходи на комисията.